Turkissa kohistaan tapauksesta, jossa kaksi aiempaa puolisoaan tappanut mies yritti löytää uuden puolison television parinhakuohjelmasta. Turkkilainen televisiokanava poisti miehen studiosta sen jälkeen, kun tämä kertoi tarvitsevansa uuden vaimon, koska on tappanut aiemmat kumppaninsa. Ohjelman yleisö kuunteli torstaina järkyttyneenä, kun 62-vuotias mies kertoi tyynesti tekemistään rikoksista.

Miehen mukaan toinen naisista ärsytti häntä käytöksellään ja toista hän epäili rahanahneudesta. Tappamisia mies kuvaili liki vahingoiksi, sillä hän "vain heilutteli kirvestä". Kaksi kertaa henkirikokseen syyllistynyt mies vapautui vankilasta armahduksen ansiosta.

Televisiokanavan poistettua miehen ohjelmasta, tämä vakuutteli lehtihaastattelussa, ettei aio tappaa mahdollista kolmatta vaimoaan.

– Naiset hylkäävät minut kuultuaan, että tapoin edelliset puolisoni. Olin kuitenkin 14 vuotta vankilassa, ja olen muuttunut, mies vakuutti Habertürk-lehdentänään perjantaina julkaisemassa haastattelussa.

– Minut naivan naisen ei tarvitse pelätä, että tappaisin hänet, mies yritti vielä hälventää pelkoja.

Lähteet: AFP, Reuters